b'\n_START_ARTICLE_\nKazys Knizikevi\xc4\x8dius\n_START_SECTION_\nBiografija\n_START_PARAGRAPH_\nMok\xc4\x97si Pump\xc4\x97n\xc5\xb3 prad\xc5\xbeios mokykloje ir Pasvalio gimnazijoje. 1943 m. baig\xc4\x97 paskutini\xc4\x85j\xc4\x85 Vytauto Did\xc5\xbeiojo universiteto Medicinos fakulteto laid\xc4\x85, kuri\xc4\x85 baig\xc4\x97 72 gydytojai, bet Lietuvoje liko tik 37._NEWLINE_1944 m. paskirtas Joni\xc5\xa1kio ligonin\xc4\x97s ir ambulatorijos ved\xc4\x97ju, atk\xc5\xabr\xc4\x97 Antrasis pasaulinis karo sugriaut\xc4\x85 Joni\xc5\xa1kio rajono sveikatos apsaugos sistem\xc4\x85. 1946 m. paskirtas dar ir rajono sveikatos apsaugos skyriaus ved\xc4\x97ju. 1950 m. Lietuvoje atlikus administracin\xc4\x99 teritorin\xc4\x99 reform\xc4\x85 paskirtas \xc5\xa0iauli\xc5\xb3 srities sveikatos apsaugos skyriaus ved\xc4\x97ju. Kartu prad\xc4\x97jo dirbti ir \xc5\xa0iauli\xc5\xb3 respublikin\xc4\x97s ligonin\xc4\x97s gydytoju rentgenologu. 1953 m. paskirtas \xc5\xa0iauli\xc5\xb3 respublikin\xc4\x97s ligonin\xc4\x97s vyriausiuoju gydytoju ir vis\xc4\x85 energij\xc4\x85 skyr\xc4\x97 jos \xc4\xafrengimui, apr\xc5\xabpinimui pa\xc5\xbeangiausia technika ir technologijomis, o v\xc4\x97liau \xe2\x80\x93 sveikatos apsaugos sistemos suk\xc5\xabrimui \xc5\xa0iauliuose. \xc5\xa0ias pareigas \xc4\x97jo 23 metus, buvo gerbiamas kolektyvo ir mylimas pacient\xc5\xb3. Vadovaujant K. Knizikevi\xc4\x8diui \xc5\xa0iauliuose buvo baigta naujos respublikin\xc4\x97s ligonin\xc4\x97s statyba (architektas Vytautas Landsbergis-\xc5\xbdemkalnis), i\xc5\xa1kilo nauji gydymo \xc4\xafstaig\xc5\xb3 pastatai, \xc4\xafsteigtos naujos specializuotos ligonin\xc4\x97s ir dispanseriai, i\xc5\xa1sipl\xc4\x97t\xc4\x97 poliklinik\xc5\xb3 ir ambulatorij\xc5\xb3 tinklas, i\xc5\xa1augo nauja specialist\xc5\xb3 karta, prad\xc4\x97tas mokslinis tiriamasis darbas. Jo vadovaujami septyni gydytojai apgyn\xc4\x97 disertacijas ir gavo mokslinius vardus. Kartu K. Knizikevi\xc4\x8dius dirbo ir gydytoju rentgenologu, aktyviai dalyvavo \xc5\xa0iauli\xc5\xb3 kra\xc5\xa1to rentgenolog\xc5\xb3 mokslin\xc4\x97s draugijos darbe, ruo\xc5\xa1\xc4\x97 leidinius ir organizavo mokslines konferencijas. Jo sukaupta patirtis ir profesionalumas leido i\xc5\xa1saugoti gyvyb\xc4\x99 ir sveikat\xc4\x85 daugeliui \xc5\xa0iauli\xc5\xb3 miesto ir kra\xc5\xa1to \xc5\xbemoni\xc5\xb3. Sulauk\xc4\x99s pensinio am\xc5\xbeiaus nenutrauk\xc4\x97 darbin\xc4\x97s veiklos, dar 23 metus dirbo rentgenologo darb\xc4\x85, ugd\xc4\x97 jaunus specialistus. 40 met\xc5\xb3 ra\xc5\xa1\xc4\x97 \xc5\xa0iauli\xc5\xb3 kra\xc5\xa1to sveikatos apsaugos istorij\xc4\x85.\n_START_SECTION_\n\xc4\xaevertinimas\n_START_PARAGRAPH_\nK. Knizikevi\xc4\x8diui suteiktos auk\xc5\xa1\xc4\x8diausioji gydytojo rentgenologo ir 1-oji sveikatos apsaugos organizatoriaus kategorijos, apdovanotas medaliais, garb\xc4\x97s ra\xc5\xa1tais ir kitokiais pagarbos \xc5\xbeenklais. Gimimo 90-me\xc4\x8dio proga suteiktas Nusipelniusio sveikatos apsaugos darbuotojo garb\xc4\x97s vardas, \xc4\xafteiktas garb\xc4\x97s \xc5\xbeenklas \xe2\x80\x9eU\xc5\xbe nuopelnus \xc5\xa0iauli\xc5\xb3 apskri\xc4\x8diai\xe2\x80\x9c. 2006 m. rugs\xc4\x97jo 7 d. \xc5\xa0iauli\xc5\xb3 miesto savivaldyb\xc4\x97s tarybos sprendimu Nr. T-308 suteiktas \xc5\xa0iauli\xc5\xb3 miesto Garb\xc4\x97s pilie\xc4\x8dio vardas._NEWLINE_\xc5\xbdmona Birut\xc4\x97 Knizikevi\xc4\x8dien\xc4\x97, dukterys \xe2\x80\x93 gydytoja J\xc5\xabrat\xc4\x97 Gedgaudien\xc4\x97, vert\xc4\x97ja R\xc5\xabta Knizikevi\xc4\x8di\xc5\xabt\xc4\x97\xe2\x80\x93Desterk, aktor\xc4\x97 Rita Knizikevi\xc4\x8di\xc5\xabt\xc4\x97,\n_START_SECTION_\nBibliografija\n_START_PARAGRAPH_\nKazimieras Knizikevi\xc4\x8dius. \xc5\xa0iauli\xc5\xb3 kra\xc5\xa1to medicinos istorija (XVI a.-XX a. vid.), Saul\xc4\x97s delta, 2006 m.'